It-trawma li niddeċifra xi jkun kiteb xi ħadd, ngħaddi minnha b'ċertu intensità kull sena bħalissa u fi Frar meta jkolli nikkoreġi volum kbir ta' karti tal-eżamijiet (emmnuni, ikolli ħafna x'nikkoreġi). Tal-anqas, bħal daż-żmien tas-sena nkun drajt il-kitba tat-tfal hekk illi anke jekk tiddaħħal is-sistema tal-indiċi, xorta nagħraf il-persuna mill-kitba tagħha. Fil-fatt, nemmen li mhux talli l-kitba tagħna tagħtina ċertu identità iżda talli l-istess kitba tgħid ħafna dwar il-bniedem. Hemm il-klixejiet tas-soltu, ngħidilhom jien. Din dwar it-tobba ħelwa wisq pereżempju. Ħelwa, daqskemm hi verità mill-esperjenza tiegħi mat-tobba kollha li ltqajt magħhom. Fil-verità, insibha iebsa biex ma narax konnessjoni bejn kitba rqiqa ħafna u persuna introverta għall-aħħar jew persuna mferfxa u kitba mfettħa u bla direzzjoni. Terġa' u tgħid niftakar studenta partikolari li kienet magħluqa ħafna fiha nnifisha, tikteb irqiq wisq, tant li kont inbati biex naqra x'kitbet. F'sena, dil-istudenta nbidlet ħafna. Il-karattru tagħha beda jinfetaħ u hekk ukoll il-kitba tagħha. U jien, naturalment, ħadt ir-ruħ. Għall-ewwel darba bdejt naqra dak li bdiet tikteb mingħajr problemi. Terġa' u tgħid, ħafna impjegaturi jitolbuk tikteb xi ħaġa ħalli jaraw kif tikteb u bla dubju jagħrblu ħiliet lil hinn mill-kitba nnifisha. F'dan id-dawl, hemm kwistjoni oħra. Il-kwistjoni tiegħi u ta' ma-nafx-kemm-hawn-iżjed-bħali. Illum se jsir sigriet pubbliku dan... jien m'għandix kitba waħda. Tal-anqas għandi 3. Dik pulita , normali, ta' daqs ċkejken; nużaha l-aktar meta nkun se naqsam kitbieti ma' ħaddieħor. Hawn, l-għalliema tal-Matematika tal-ewwel snin fis-sekondarja tilgħab parti importanti ħafna. Għadni niftakarha b'ton dominant ħafna tgħidilna "iktbu żgħir u pulit." Mal-kitba tagħha ħadd ma kien jiċċajta. Kellha kitba l-għira ta' kulħadd – kważi kważi mpittra. Dik tal- kartolini , kitba b'tidwir u nokkli biex tidher estetikament isbaħ, kaligrafija jekk tista' ssejħilha hekk (għax bejn kitba u kaligrafija hemm differenza ). Din nużaha biss għall-kartolini; trattament speċjali għal min jirċievi waħda. Xi darba nixtieq nieħu kors... Dik tal- lekċers , kitba mħanżra bi sforz maħsub sabiex inleħħaq nikteb kemm nista' informazzjoni li ma tmurx taħrabli xi kelma. Din nużaha wkoll id-dar, għalija, ta' malajr, tal-urġenza sfrenata, meta ma jkollix aptit nikteb. Niftakarni s-Sibt filgħodu nikkopja n-noti ta' lekċer partikolari li kont nippreferi nieħu n-notamenti tagħha b'idi. U ma nistgħux neskludu l-pjaċir li taqta' l-linji b'kulur differenti taħt il-kliem muftieħ... Minkejja dan U għalhekk l-argument tiegħi, li l-kitba tikxef ħafna dwar il-karattru u l-personailità tal-persuna, jixxellef kemxejn. L-Arti Kaligrafika ta' Ronit Bigal Imbagħad hemm l-invenzjoni ġenjali tal-laptops. Minflok bdejt ngħawweġ idi biex inleħħaq, bdejt intambar fuq it-tastiera, xorta bl-istess urġenza u b'dawk l-iżbalji tal-għaġġla li jkollok terġa' ddur dak li tkun ktibt minħabba fihom u tkisser għajnejk u moħħok tipprova tifhem xi tkun ktibt. Ħafna studenti l-Università saru jieħdu n-noti direttament fuq il-laptop; jien ma ngħaddix mingħajr laptop f'dal-kuntest. Meta naħseb dwar l-istudenti, nitħasseb kif għad nispiċċaw fl-iskejjel sekondarji. Sa għaxar snin oħra, ngħidu aħna, se jkollna studenti li jkunu għadhom jafu jiktbu mingħajr problemi meta dawn xħin imorru d-dar ħlief kompjuters ma jużawx; meta dawn jitwieldu bil-mowbajl; meta l-komponiment jitolbuk biex jittajpjawh? Kif qed nitkellem fuq id-din id-duwaliżmu, agħtu ħarsa lejn dan il-proġett interessantissimu ta' djalogu viżiv. Nittama li sa ftit snin oħra l-istudenti jitilgħu jafu jiktbu u possibbilment ikollhom għarfien dwar il-kaligrafija wkoll li hija arti li tmur lura għal diversi snin . Dik l-arti tal-kitba li biha tħossok qed tpitter il-kliem. Ngħidu aħna għalija, dik Għarbija hija kaligrafija u mhux kitba. Għal xi żmien kont nitgħallmu u parti mill-gost kien li tikteb l-ittri fihom infushom, litteralment qisek qed tpinġi. Fuq kollox, illum ma nistgħux nibqgħu nitkellmu biss fuq kitba differenti iżda fuq tipi differenti. U isbaħ u isbaħ hemm it-taħlit ta' tipi differenti fl-istess biċċa kitba, ngħidu aħna fil-kotba tat-tfal bħalma huma l-kotba tad-De Molizz ta' Clare Azzopardi . PS. Nixtieq nagħlaq dil-bloggata bil-firma tiegħi imma s'issa dejjem kienet każ ta' daħq tat-tip qed-juġgħani-ħalqi-u-qed-jinżilli-d-dmugħ. Għalhekk l-aħħar ħaġa se tkun dal-filmat. Imrobbija f'raħal li fis-seklu 21 għad għandu x-xjuħ miġburin qaqoċċa fuq iz-zuntier u l-bejjiegħa jgħajtu f'nofs tat-triq. Pass 'il bogħod mill-pjazza, ir-raħal bħal donnu jinbidel, jieħu xejra oħra. Ix-xiħ bil-qmis iċċangjata u wiċċu mimli tikmix jinbidel f'salesman b'xagħru ġġeljat. Fil-qalba ta' dan kollu- jien prodott taż-żewġ estremi. Nofs ras, kultant. Kultant ras sħiħa. Kaxxa ġenn. Nofs kaxxa ġenn. In-nofs l-ieħor, mimli kuluri. Sploduti. Bla nifs. Jew bi ftit. Basta jservini biex nasal sat-tmiem. Ħajti mimlija daqs bajda. Anzi aktar. Ħafna aktar minn bajda. Għax dik nofsha kolesterol u n-nofs l-ieħor bla togħma. U ġejja mill-annimali. U jien ftit iktar minn veġetarjana. Spazjata...il-kelma fuq fommi. Kultant tiżloqli bla ma naf u kultant insibni naħseb u naħseb u naħseb biex insibha. Persuna tal-mija fil-mija. Kultant, kważi. Jew sew jew xejn. Mix-xejn, noħloq. Quddiem il-ħolqien, nixxejjen.
k: kitba/kaligrafija